Gjennomføring

En **gjennomføring** er et hull i en vegg, tak, eller gulv for å føre noe gjennom, som for eksempel elektrisk kabel, rør til ventilasjon eller varmepumpe. Gjennomføringer kan lages under bygging eller oppføring av en bygning, kjøretøy, fartøy og så videre, eller i ettertid.

De kan være laget for brannmotstand, gi isolasjon, motstå innrenning av vann, stoppe kondens ved å være diffusjonstett (damp kan ikke trenge gjennom), slippe kondens ut ved å være diffusjonsåpen (damp kan trenge gjennom), og i noen tilfeller være eksplosjonssikre.

Ulike typer gjennomføringer finnes for vegg, gulv og tak (henholdsvis vegggjennomføring, gulvgjennomføring og takgjennomføring). Gjennomføringen kan variere med diameter i størrelsesordenen fra 3&nbsp;mm til 600&nbsp;mm. De kan inkludere tetningsmaterialer eller prefabrikerte elementer, innebygde deler (rør, bokser, renner osv.) og kabelprodukter. De er ofte laget av tøyelig materiale, for eksempel er noen gjennomføringsmansjetter til bygninger laget av etylenpropylengummi (EPDM-gummi) eller butylgummi.

I tillegg til gjennomføringer for bygninger finnes det også egne produkter til forskjellige typer fartøy som båt, bobil og fly.

## Gjennomføring i yttervegg

Ved gjennomføring i yttervegg i godt isolerte hus må man ta hensyn til dampsperren og vindsperren, som begge har viktige funksjoner:

* Dampsperre, også kalt fuktsperre, er en diffusjonstett plastduk (slipper ikke gjennom damp) som er montert nær veggens innside. Det er viktig at dampsperren forblir tett for å hindre et svakt punkt som skaper trekk, og som i verste fall kan føre duggpunktet lengre inn i konstruksjonen slik at det forårsakes kondens og råte. På eldre hus uten etterisolasjon er det så god lufting i konstruksjonen at dette er mindre kritisk, men dette blir uansett viktig ved energioppgradering og etterisolasjon.
* Vindsperren er en tekstilduk nær veggens utside som er vannavvisende og diffusjonsåpen, som betyr at vann som kommer gjennom kledningen fra utsiden skal renne bort, mens diffusjonsåpen samtidig betyr at vanndamp inni veggen skal kunne komme seg gjennom og ut. Det er viktig at vindsperren forblir tett for å hindre at vann renner inn i konstruksjonen.

En **dampsperregjennomføring** (eller **fuktsperregjennomføring**) er en fleksibel mansjett som kan brukes over hull til gjennomføringer i fuktsperren. Disse har en krage som monteres direkte på fuktsperren med lim og/eller teip. Tettingen må tåle trykkforskjell (eksempelvis oppgitt i bar eller pascal) mellom inne og ute i hus med balansert ventilasjon eller på grunn av kraftige vindkast.

En **vindsperregjennomføring** er tettingen på den ytre duken. Den bør være tett for at vann skal renne av bygningen, og at vann som kommer gjennom kledningen ikke skal komme inn i bygningsmassen.

For eksempel kan veggjennomføringer være aktuelle for:
* Elektriske gjennomføringer for kabel (f.eks. 7-10 mm) eller korrugert trekkerør (f.eks. 10-22 mm) til utelys, solskjerming eller antenner
* Vannrør til utekran (28 mm)
* Rør til varmepumpe

Noen mansjetter er godkjente for bruk både på vindsperre og dampsperre, mens andre mansjetter kun er godkjent for enten vindsperre eller dampsperre. Tilsvarende finnes det teiper som er godkjent for bruk på både innvendig dampsperre og utvendig vindsperre. Hvis limet ikke hefter godt krever noen monteringsanvisninger at det benyttes primer/grunning som hefter godt før montering. Lim og teip bør være aldringsbestandig. Det finnes utgaver av mansjetter med ferdig utstansede hull og utgaver hvor man selv skjærer ut hull. Montering av gjennomføring i yttervegg starter med at det tas et pilothull med tilstrekkelig fall.

## Brannsikkerhet

Når man perforerer en tak-, vegg- eller gulvkonstruksjon skapes det mellomrom som lettere kan føre til spredning av brann mellom rom eller etasjer. Det er derfor viktig at gjennomføringen gjøres på en måte som tilfredsstiller brannmotstand der dette er påkrevet, og dette kan gjøres ved å tette åpningene i gjennomføringen med egnet materiale. Dette er særlig aktuelt når man krysser gjennom brannseksjoner.

## Takgjennomføring
En **takgjennomføring** er et hull som går gjennom takkonstruksjonen. For eksempel kan takgjennomføringer være aktuelle for:
* Avløpslufting (soilrør)
* Luftehatt for ventilasjonsanlegg eller kjøkkenventilator
* Pipehatt til skorstein

Det er viktig at gjennomføringer i taket ikke svekker tettheten i verken dampsperre, vindsperre, undertak eller tekning, slik at taket opprettholder evnen til å holde tett mot regn, snø og vann, tåler belastning fra snø, vind og annen belastning, isolerer mot varmetap, støy, og hindrer brannspredning.

Takgjennomføringer er ofte laget av et elastisk materiale som passer tett med gjennomføringen, slik at det skapes en høy grad av tetthet uavhengig av rørets plassering i hullet. Materialet kan også dempe vibrasjoner og forskyvninger forårsaket av utvidelse og sammentrekning, for eksempel på grunn av vær, vind og temperatur, samt trykk fra snømasser som samler seg på takflaten. Gjennomføringen må monteres og justeres i henhold til takets fall. Det er en fordel om gjennomføringen plasseres midt mellom taksperrene.

## Gulvgjennomføring

En **gulvgjennomføring** er et hull som går mellom etasjene i en bygning. Det kan være nødvendig med ulike løsninger avhengig av hvilket materiale man går gjennom (for eksempel bjelkelag av treverk eller porøse materialer som betong). Et eksempel på gulvgjennomføring er stigeledning. I rørleggerfaget er stigeledning en vannledning mellom alle etasjer slik at det kan tas ut vann til slokking også kalt tørropplegg), mens i elektrikerfaget er stigeledning en elektrisk ledning som går fra byggets hovedfordelingsanlegg til den enkelte konsument. 

I bobiler, campingvogner, varebiler, med mer, finnes det gulvgjennomføringer til ettermontering av dieselvarmer (også kalt tilleggsvarmer).

## Våtrom

I våtrom skyldes de fleste vannskader «utettheter rundt gjennomføringer i gulv og vegg, samt manglende fall til sluk». For å oppnå god tetting rundt rørgjennomføringer finnes det mansjetter for våtrom som limes på smøremembran. For eksempel har montasjeanvisningen til noen produkter krav om at det monteres en gjennomføring med veggboks og tilhørende mansjett for å sikre vanntett utførelse i våtsoner med påstrykningsmembran eller våtromsplater. Det skal også kontrolleres at rørgjennomføringer i fordelerskap er vanntette. Det er viktig at tettingen har god støtte rundt seg slik at den sitter stabilt og ikke slites løs.

## Se også
* Brannvegg
* Fuktsperre
* Vindsperre

## Referanser


## Eksterne lenker
* Tetting av vindsperre for elektriske trekkerør - Bygg- og anleggsteknikk vg1 - NDLA
* Tettting av gjennomføringer i nye boliger – Varmepumpeforeningen
* Mataki – Energioppgradering av 70-80-talls hus - Montering av mansjett - Riktig tetting rundt gjennomføring